### NN 7/2023 (18.1.2023.), Odluka o porezima Općine Stara Gradiška

Općina Stara Gradiška

150

Na temelju članka 20. stavak 1. i članka 42. stavak 1. Zakona o lokalnim porezima (»Narodne novine« broj 115/16 i 101/17) i članka 32. Statuta Općine Stara Gradiška (»Službeni vjesnik Brodsko-posavske županije« br. 14/09 i »Službeni vjesnik Općine Stara Gradiška« br. 1/1, 1/13, 4/18, 6/18 – pročišćeni tekst i 1/21), Općinsko vijeće Općine Stara Gradiška na 10. sjednici održanoj 21. prosinca 2022. godine, donijelo je

ODLUKU

O POREZIMA OPĆINE STARA GRADIŠKA

I. OPĆE ODREDBE

Članak 1.

Ovom Odlukom utvrđuju se vrste lokalnih poreza koji se uvode za područje Općine Stara Gradiška, visina stope prireza porezu na dohodak, visina stope poreza na potrošnju i nadležno porezno tijelo za utvrđivanje i naplatu poreza, visina poreza na kuće za odmor i nadležno porezno tijelo za utvrđivanje i naplatu poreza, te što se smatra javnom površinom, visina, način i uvjeti plaćanja poreza na korištenje javnih površina, kao i nadležno porezno tijelo za utvrđivanje i naplatu poreza.

II. VRSTE POREZA

Članak 2.

Općinski porezi su:

1. prirez porezu na dohodak

2. porez na potrošnju

3. porez na kuće za odmor

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se po stopi od 5 %.

2. Porez na potrošnju

Članak 4.

Porez na potrošnju plaća se po stopi od 3 %.

3. Porez na kuće za odmor

Članak 5.

Porez na kuće za odmor plaća se u iznosu od 0,80 eura/m² korisne površine kuće za odmor na području Općine Stara Gradiška.

4. Porez na korištenje javnih površina

Članak 6.

Javnim površinama u smislu ove Odluke smatraju se zemljišta koja su u skladu s prostornim planom namijenjena općoj uporabi (ulice, trgovi, igrališta, zelene površine, parkirališta i sl.).

Članak 7.

Porez na korištenje javnih površina plaća se, i to:

– za postavljene garaže i drvarnice na javnoj površini u iznosu od 26,54 eura godišnje,

– za postavljanje ugostiteljskih terasa na javnoj površini ispred ili u neposrednoj blizini ugostiteljskog objekta za pružanje ugostiteljskih usluga u iznosu od 1,99 eura/m² mjesečno,

– za postavljanje pokretnih naprava na javnoj površini radi prigodne prodaje cvijeća, svijeća i lampiona, ukrasnih predmeta i dr. u iznosu od 6,64 eura dnevno.

Članak 8.

U slučaju korištenja javnih površina u svrhu aktivnosti za humanitarnu, kulturnu, sportsku, prosvjetno-edukativnu djelatnost i ostale manifestacije ili obilježavanje određenih datuma koji su od interesa za Općinu Stara Gradiška izuzimaju se od obveze plaćanja poreza na korištenje javne površine.

III. PROVEDBENE ODREDBE

Članak 9.

Poslovi utvrđivanja, evidentiranja, nadzora, naplate i ovrhe radi naplate općinskih poreza propisanih člankom 2. točkom 2. i točkom 3. ove Odluke o porezima Općine Stara Gradiška prenose se na temelju Suglasnosti da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine«, broj 1/17) na obavljanje nadležnoj ispostavi Porezne uprave, a u skladu s odredbama Pravilnika o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine« broj 1/17).

Poslove utvrđivanja, evidentiranja, nadzora, naplate i ovrhe radi naplate općinskih poreza propisanih člankom 2. točkom 4. ove Odluke obavlja Jedinstveni upravni odjel Općine Stara Gradiška.

IV. PRIJELAZNE I ZAVRŠNE ODREDBE

Članak 10.

Stupanjem na snagu ove Odluke prestaje važiti Odluka o porezima Općine Stara Gradiška (»Službeni vjesnik Općine Stara Gradiška« br. 2/17), Odluka o izmjenama Odluke o porezima Općine Stara Gradiška (»Službeni vjesnik Općine Stara Gradiška« br. 5/17) i Odluka o visini stope prireza porezu na dohodak (»Službeni vjesnik Općine Stara Gradiška« br. 2/17).

Članak 11.

Ova Odluka stupa na snagu 1. siječnja 2023. godine, a objavit će se u »Narodnim novinama« i »Službenom vjesniku Općine Stara Gradiška«.

Klasa: 040-01/22-01/06
 Urbroj: 2178-24-01-22-7
 Stara Gradiška, 21. prosinca 2022.

Predsjednik
 Općinskog vijeća
 Tvrtko Beganović, v. r.